Припрема за угледни час

„Ветар“, Иван В. Лалић

ОШ „Свети Сава“ Ниш, 30.10.2019.

**Одељење**: VII/1

**Тип часа**: обрада

**Облици рада**: фронтални рад

**Наставне методе**: дијалошка, монолошка, илустративна, текст метода

**Наставна средства**: текст из Читанке за 7. разред, Звучна читанка 7, фломастери у боји, креде у боји, табла, ученичке свеске

**Циљеви часа:**

**Образовни циљеви**: упознати ученике са лирском песмом *„Ветар“ Ивана В. Лалића*; препознати мотиве у песми и организовати их уз помоћ мапе ума;уочити композицију песме; упознати ученике са одликама слободног стиха; упутити ученике да осете расположења и емоције лирског субјекта; оспособљавати ученике за разумевање и самостално тумачење књижевног дела; подстицати ученике да самостално читају, доживљавају, тумаче књижевно дело и критички га сагледавају.

**Васпитни циљеви:** побудити љубав према лирској поезији; гајити позитивна осећања према свету који нас окружује, својој породици и животу; утицати на формирање позитивних духовних и моралних вредности; стварање читалачких навика.

**Функционални циљеви**: подстицати примењивање стечених знања у даљем раду; подстицати читалачку радозналост за дела Ивана В. Лалића; побудити истраживачки дух ученика кроз истраживачко читање песме; развијати способност за критички приступ књижевном делу; оспособљавати ученике за међусобну сарадњу; развијати код ученика способности за запажање и упоређивање, закључивање и доказивање, анализу и синтезу.

**Ток часа**

**Уводни део часа** (7 минута):

Наставник покреће разговор о страху са ученицима (На шта помислите кад чујете реч „страх“? Шта код вас изазива осећај страха? Чега сте се плашили кад сте били мали?), следи слушање аудио записа песме „Ветар“ из Звучне читанке 7.

**Главни део часа** (33 минута):

Ученици укратко говоре о томе шта је Маљен који се спомиње у песми (истраживачки задатак задат за домаћи рад) и по чему је карактеристичан, а затим следи истраживачко читање са задатком да подвуку речи које представљају мотиве у песми. Мотиви се онда записују на једном делу табле, а затим представљају на „мапи ума“ на другом делу табле и у ученичким свескама (делимо мотиве у две групе). Затим се врши анализа обе групе мотива и износе чињенице из песме о главним мотивима да би се дошло до закључка шта је основна карактеристика, а уједно и разлика између мотива једне и друге групе. Као помоћ је послужило обнављање одломка из лектире „Мали Принц“ у коме је издвојена основна особина главног мотива једне групе. Ученици су затим износили своја мишљења о томе шта би, на основу изнетих чињеница из песме, могло бити симболично значење три најбитнија мотива и мишљење о осећањима лирског субјекта на почетку и на крају песме. На тај начин су дошли до закључка којој књижевној врсти припада ова песма која говори о животу и људима.

**Завршни део часа** ( 5 минута):

 Ученици анализирају метричку структуру песме и долазе до закључка да је песма написана слободним стихом, уз обнављање тога која скоро обрађена песма је такође написана слободним стихом. Ученици затим износе своје утиске о учењу уз помоћ мапе ума.

 Наставник:

 Ива Стојадиновић Јованоски